लीबिया में मिल रही है सफलता : यूएस प्रेसिडेंट  
ओबामा ने कहा है कि कार्रवाई को कामयाबी मिल रही है और लीबियाई शासक मुअम्मर कज्जाफी के समर्थक बलों को पीछे धकेला जा चुका है।
लीबिया में गठबंधन सेनाओं की सैन्य कार्रवाई को लेकर अमेरिकी राष्ट्रपति बराक ओबामा ने कहा है कि कार्रवाई को कामयाबी मिल रही है और लीबियाई शासक मुअम्मर कज्जाफी के समर्थक बलों को पीछे धकेला जा चुका है जिससे किसी संभावित मानवीय आपदा को टालने में मदद मिली है।  रेडियो पर अपने साप्ताहिक संबोधन के दौरान ओबामा ने एक बार फिर लीबिया में अमेरिकी थल सेना को भेजने की बात का खंडन किया है और इस कार्रवाई को बहुपक्षीय मिशन बताया है।  देश को संबोधित करते हुए ओबामा ने कहा हम अपने मिशन में कामयाब हो रहे हैं। हमने लीबियाई वायु क्षमता को नष्ट किया है। कज्जाफी समर्थक बल अब लीबिया में आगे नहीं बढ़ पा रहे हैं और बेनगाजी जैसी जगह से इन्हें पीछे खदेड़ा जा चुका है। नाटो बलों द्वारा लीबिया में की जा रही कार्रवाई के आठ दिन बीतने के बाद ओबामा ने सैन्य कार्रवाई को उचित ठहराते हुए कहा है कि इससे कई निर्दोष लोगों की जान बची है।  उन्होंने कहा हमने तेजी से कार्रवाई की जिससे एक मानवीय आपदा को टाला जा चुका है और निर्दोष लोगों, महिलाओं और बच्चों सहित अनगिनत नागरिकों की जान बचाई जा चुकी है।